
Jeannie  Lowrie  o'  Laichie  Toon 


'S  a  bonnie  wee  bit  glenie  up  amo'  the  Conval 
hills, 

An'  oot  aboot  an'  in  aboot  it's  fou  o'  fusky  stills, 
Wi'  Laichie  lyin*  lythely  roon  the  broo  o'  Dullan  brae, 
A  gey  auF-farrant  toonie  nae  a  hunner  miles  fae  Spey. 

An'  there  upo'  the  Higfi  Street  o't,  there  Stan's  the  Royal 

Oak, 
That  blythesome  Jeannie  Lowrie  heir't  fae  her  aul'  Uncle 

Jock— 

A  crabbit,  cankert,  grippy  carle,  byord'nar  near  the  bane, 
He  cou'dna  tak'  it  wi'  'm,  ye  see,  an'  sae  it  fell  tae  Jean. 

Jean  hid  a  wee  bit  hirple,  tho'  'twis  byous  ill  tae  see, 
A  winsome  face,  a  cheery  smile,  a  twinkle  in  her  e'e  ; 
Aye  ready  wi'  a  pairtin'  dram,  an'  keen  tae  crack  a  joke, 
Nae  winner  tho'  the  worthies  a'  forgether't  at  the  Oak. 

An*  a*  the  lads  war*  daft  aboot  her  hair  o'  flaxen  hue, 
That  shimmert  in  the  sunshine,  an*  she'd  bonnie  een  o*  blue, 
That  sparklet  wi'  the  licht  o'  love,  as  wi'  a  lilt  sae  sweet 
She'd  sing  an  auF  Scots  sangie  that  wid  gar  a  body  greet. 

She  joggit  on  gey  cannilie,  an*  aye  heeld  up  her  en' 

Wi'  the  '  billies '  o'  the  Betschach  an'  the  *  chielies '  fae  the 

Glen; 

Bit  *  chappies '  doon  fae  Dev'ronside  or  ower  fae  Auchendoon 
Cou'd  aye  get  faurest  ben  the  hoose  tae  ca*  the  hinmaist 

roon. 

An'  fegs  she  foggit  weel,  an'  seen  her  moggen-fit  wis  fou, 
An'  mony  a  chiel  wis  unco  fain  her  purse  an'  pub  tae  woo  ; 
"  Na,  na,"  she'd  say,  fin  priggit  wi' — "  A  man  !  na,  weel  a  wat, 
I'm  mistress  o'  the  Royal  Oak,  an'  it  gies  nae  back-chat." 

"  Bit,  still  an'  on,"  I've  heard  her  say,  "  there's  fyles  Fd  need 

a  man 

Tae  dytle  roon  aboot  the  doors,  an'  aye  be  at  my  han' 
Tae  lowse  an'  yoke  the  fairmers'  shalts,  ca'  oot  an'  in  the  kye, 
An'  broach  the  Mortlach  caskie  fin  Glenfiddich's  rinnin*  dry. 

"  Bit  ach  !  I  like  them  a*  sae  weel,  it  blecks  me  sair  to  chise 
Atween  the  grieve  o'  Mutherton  an'  Jock  o'  Conval-leys  ; 
Forbye,  there's  Geordie  Forbes  fae  the  Mains  o'  Fiddichside, 
Aye  vowin'  that  he'll  droon  'imsel'  oonless  I  be  his  bride. 


"  An*  Geordie,  sauls,  a.  protty  stock,  a  swippert,  soople  chiel, 
His  marrow's  nae  in  Achendoon  for  jig  or  Heelan'  reel ; 
Bit,  Lord  preser's,  on  market  days,  fin  he  gets  in  the  dram, 
He  casts  his  quyte  an'  clears  the  closs,  an'  disna  care  a  damn. 

"  I  dinna  fash  my  heid  aboot  an'  antrin  fecht  or  twa 
'Tween  neebors  fa  hae  cas'en  oot,  it's  aye  been  Laichie  law  ; 
A  black  e'e  or  a  bleedy  niz,  an  a*  the  doctor's  bill 
Is  "  Gie  the  tow  anither  tit,  we'll  souther't  ower  a  gill." 

"  Mains  threeps  that  he  wis  fairly  vrang  aboot  yon  yearlin' 

stirk, 

For  noo  he  min's  that  Millies  pey'd  it  comin'  fae  the  kirk, 
An'  Millies  swears  the'll  be  nae  mair  aboot  the  spaviet  horse — 
Foof,  they're  better  freens  than  ever  as  they  steer  a  hamewith 

coorse. 

"Bit  pranks  like  yon  o'  Geordie's,  tchach,  they  widna  dae  ava, 
An'  mair  than  that  he'd  lickley  drink  me  oot  o'  hoose  an'  ha' ; 
I'll  jist  be  daein  as  I  am,  and  be  bunslave  to  nane, 
Tho'  it's  mortal  caul*  on  frosty  nichts  to  lie  my  leefu'  lane." 

Year  in,  year  oot,  for  mony  a  lang,  Jean  sweel't  her  fusky 

stoups, 

An'  feow  cou'd  haud  the  can'le  tae  her  for  mairrages  an'  roups, 
Fae  Leevit's  Glen  tae  caul'  Corsemaul  an'  roon  by  Collargreen, 
At  ilka  collieshangie  she  wis  aye  upo'  the  scene. 

Fin  young  Kininvie  cam'  o'  age  there  hid  tae  be  a  spree, 
The  factor  thocht  o'  gaun  awa'  an'  he  wis  denner't  tae  ; 
A  new  minister  sattlin'  doon  wid  get  a  silken  goon, 
An'  baith  wid  be  weel  dampit  for  the  credit  o'  the  toon. 

An'  she'll  aye  min'  yon  plooin*  match,  as  lang's  she's  in  this 

worl*, 

Fin  she  forgot  the  beef,  an'  nearhan'  landet  in  a  snorl — 
'Twis  hauden  ower  at  Keithockmore,  faur  Banker  Bentley 

bede, 
An*  a'  the  fairmers  roon  aboot  war'  bidden  tae  the  spread. 

The  banker  wis  a  man  o'  means,  as  weel's  a  man  o'  sense, 
An'  Jean  wis  taul'  tae  dae  the  thing  regairdless  o'  expense  ; 
"  Yer  best  fit  foremost,  noo,"  sis  he,  "  an'  gie  them  sic  a  splore, 
That  for  years  to  come  they'll  min'  aboot  the  match  at 
Keithockmore." 

Roon  cam'  the  day,  an'  Jean  wis  there  wi'  hosts  o'  willin'  han's 

Tae  swipe  the  laft,  an'  licht  the  fires,  an'  scoor  the  pots  an' 
pans, 

Tae  peel  the  taties,  skin  the  neeps,  an'  full  the  muckle  pots, 
An'  blythely  sang  the  lassies  as  they  gaed  aboot  thir  jots. 

"  Noo  queyns,"  sis  Jean,  "lat's  see  the  beef,  the  water's  at  the 

bile, 

We'll  gie  them  broth  they  hinna  hid  the  like  o'  for  a  fyle." 
"  Fat's  that  ye  say  ?  ye  canna  see't  ?  ach,  dinna  gar  me  swear  ! " 
Bit  tho'  they  ca'd  an'  mair  than  ca'd  the  deil  a  beef  wis  there. 

Did  Jean  sit  doon  an'  girn  an'  greet,  owercome  wi'  black 

despair  ? 

"  Na,  na,"  sis  she,  "  I  never  stack,  an'  winna  yet,  that's  mair  ; 
Faur  there's  a  will  there's  aye  a  wye  tae  fill  a  teem  broth-pot, 
'Sae  heely,  heely,  queynies  till  I  see  fat  can  be  got. 

Is  thon  the  henhoose,  think  ye,  noo  ?  Weel,  Leebie,  gang  in 
bye, 

An'  keep  the  aid'  wife  on  the  news,  speir  a'  aboot  the  kye  ; 
She  winna  miss  a  curn  hens,  there's  hunners  o'  them  there, 
Fat  needs  a  body  swither  faur  there's  plenty  an'  tae  spare." 

Jean  thrawed  their  necks  like  pooin'  corks — black,  buff,  an' 

Wyandotte, 

It  maitter'dna  tae  her  the  breed  aince  they  war'  in  the  pot  ; 
Death  tak's  nae  tent  o'  pedigree  in  ether  fowls  or  fouk, 
A'  ane  tae  him  be't  laird  or  caird,  savant  or  glaiket  gowk. 

An'  lang  or  Mains  an'  Tuliochallum  hid  med  up  thir  min's 
Boot  ilka  feeiin',  rig,  an'  mids,  an'  fa'  hid   neatest  ines, 
Jean  hid  the  denner  ready  an'  her  deemies  in  a  raw, 
Wi'  collars,  cuffs,  an'  awprons  buskit  oot  sae  trig  an'  braw. 

The  menu  wisna  *  table  dot '  nor  wis  it  '  a  la  cairte,' 
'Twis  ca'  awa'  wi'  meat  an'  drink  till  ilka  ane  wis  ser't, 
An'  as  the  drappie  warmt  thir  he'rts  an'  lowst  thir  lygaun 

gabs 
They  seen  war'  a'  as  thick  as  thieves  wi'  stories  an'  confabs. 


They  toastet  ane  anither  till  the  reef  and  ratters  rang, 

An'  deil  a  ane  bit  did  thir  pairt  wi'  story  or  wi'  sang, 

Till  Banker  Bentley's  beamin'  face  wis  brimmin'  ower  wi'  fun, 

An'  mornin'  cam*  lang  or  they  thocht  the  nicht  hid  weel  begun. 

An'  did  the  mistress  miss  her  hens  r — fa  kens,  an'  gin  she  did, 
She'd  blame  the  traiv'llin'  tinkers  campit  ower  in  Laggan's  wid, 
"  It's  maist  oondeemus  hard,"  she'd  say,  "  that  they  shou'd  hae 

tae  steal 
Tae  fill  thir  wimes — here  Donal',  tak'  them  ower  this  pucklie 

meal." 

An'  she  wis  nane  the  loser  ower't,  for  Jean  wis  honour  bricht, 
An'  till  the  hens  war  pey'd  twice  ower,  she  cou'dna  sleep  at 

nicht ; 

Lang,  lang  the  gweedwife  winnert  sair  fa  wis  the  kin'ly  freen, 
That  sent  her  frys  o'  Finnan  haddies  hine  fae  Aiberdeen. 

That's  nae  the  day  nor  yesterday,  an'  noo  Jean's  boo't  twafaul', 
For  naething's  been  invented  tae  keep  fouk  fae  growin'  aul'  ; 

Gin  as  they  say,  the  gweed  dee  young,  she's  nae  been  free  o* 

faut, 
Or  aiblins  she's  weel  sissent  wi'  the  yoam  o'  barley  maut. 

An'  thin  an'  grey's  the  flaxen  hair  o'  aetime  silken  sheen, 
An'  gane's  the  merry  twinkle  that  lit  up  her  twa  blue  een, 
The  dimplet  chin,  the  rosy  cheek,  the  blush  bemantlet  broo, 
The  liltie  o'  a  sangie  sweet — Oh,  fat's  come  ower  them  noo  ? 

Jean's  morn  o'  life  wis  fair  and  clear,  nae  seener  come  than 
gane, 

High  noon  wis  but  a  bonnie  dream,  an'  noo  upo'  the  wane 
Her  sun  gangs  dippin'  roon  the  wast  an'  castin'  shedaws  deep, 
As'  ower  her  placid  path  o'  life  twilicht  doth  saftly  creep. 

An'  as  the  pall  o'  nicht  comes  doon,  wi'  mony  a  weary  sech, 
She'll  dreep  her  hinmaist  caskies  o'  Parkmore  an'  Pittyvaich  ; 
She'll  hing  her  fusky  stoupies  up,  mak'  a'thing  ticht  an'  snod, 

Syne  weel  content,  her  days'  darg  deen,  she'll  tak'  the  endless 
road. 

Nae  mair  she'll  treetle  but  an'  ben  aboot  the  Royal  Oak, 
Nae  mair  she'll  stan'  the  stirrup-cup  or  crack  the  cannie  joke  ; 
An'  neebor-wives  will  shak'  their  heids,  an'  gie  thir  een  a 

dicht, 
As  the  rooshty  sign  abeen  the  door  creaks  eerily  at  nicht. 

We're  keerious  craters,  ane  an'  a',  an'  strut  aboot  wi'  pride, 
Like  peacocks  on  a  simmer's  day  we  spread  oor  plumes  fu' 

wide  ; 
A  guff  o'  caul',  a  hackin'  hoast,  Death  peerin'  up  the  stair — 

Puff  gangs  the  lowe  o'  life,  an'  seen — -they're  howkin'  oot  the 
lair. 

They'll  lay  her  in  a  lythesome  neuk  aside  auP  Crachie  Kirk, 
On  Dullan  water's  bonnie  banks,  befringed  wi'  beech  an'  birk, 
An'  whisp'rin'  win's  beladen  wi'  the  smell  o'  heather-bloom 
Will  waft  a  whiff  o'  fragrance  sweet  aroon  Jean's  lowly  tomb. 

There's  nether  creed,  nor  caste,  nor  class  inside  the  aul'  kirk- 

yaird, 

The  cottar  an'  the  cadger-carle  lie  beddet  neesht  the  laird  ; 
An'  gowan's  teet  abeen  the  girss  an'  spread  their  petals  pink, 
The  deow  o'  heaven — that  fa's  on  rich  an'  puir  alike — tae 

drink. 

Aye,  Jean'll  be  gey  sair  bemean't,  faur  mair  than  ane  wid  think, 
For  lang  she  serf  the  public,  man  an'  beast,  wi'  meat  an' 

drink  ; 

An'  the  mem'ry  o'  her  kin'ly  deeds  on  fouk's  min's  will  abide 
Lang  aifter  she's  amo'  the  mools  on  bonnie  Dullanside. 

